上元作
作者：孔平仲
朝代：宋

paragraphs: 春來霧雨久不收，上元三日月如秋。
傾城娛樂競沽酒，舊歲豐登仍足油。
樓前燈山燒荻火，光影動摇桑落洲。
太守憑高列歌吹，游人烘笑觀俳優。
銅盤貯梅插烏帽，從兵小史斥下樓。
侍觴行食皆官妓，目眙不言語或偷。
短長赤白皆莫校，但取一笑餘何求。
譬如飲酒且爲樂，不問甘苦醉即休。
歸來紞如打五鼓，春寒慘慘吹駝裘。
群兒嬉戲尚未寢，更看紫姑花滿頭。